เงินเยนแข็งค่าแรง
โดย...ณัฏฐริยา วิทยธนเศรษฐ์
11 เม.ย. 2559

โดย...ณัฏฐริยา วิทยธนเศรษฐ์ 
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบแคบ 35-35.25 ในสัปดาห์นี้ ก่อนเข้าสู่วันหยุดยาว ประกอบกับปริมาณเงินทุนไหลเข้าในช่วงสัปดาห์ก่อนเริ่มผ่อนคลายลงและกลับทิศทางเป็นไหลออก เนื่องจากนักลงทุนบางส่วนมองว่าเงินบาทที่ผ่านมาแข็งค่ามากเกินไป อาจทำให้เริ่มมีแรงขายทำกำไร
ปัจจัยที่ต้องติดตาม คือ เงินเยนและเงินหยวน เนื่องจากเงินเยนที่แข็งค่าแรงถึง 105/เหรียญสหรัฐ อาจทำให้ธนาคารกลางญี่ปุ่นออกมาตรการเพิ่มเติม ขณะที่ปัจจัยเงินหยวนอาจชะลอลง เนื่องจากทางการจีนพยายามตั้งค่ากลางเงินหยวนให้คงที่ และทุนสำรองของธนาคารกลางจีนปรับสูงขึ้นในเดือน มี.ค.
เงินบาทเปิดตลาดที่ 35.16 เคลื่อนไหวในกรอบแคบตลอดสัปดาห์ เงินบาทรักษาความแข็งค่าไว้ได้โดยมีแรงหนุนจากดุลบัญชีเดินสะพัดไทยในเดือน ก.พ. สูงสุดเป็นประวัติการณ์ 7,400 ล้านเหรียญสหรัฐ เงินบาทปิดตลาด 35.11 (ณ วันศุกร์ เวลา 17.00 น.)
เงินเยนเปิดตลาด 111.68 ก่อนแข็งค่าขึ้นแรงกว่า 2.7% จนทางการญี่ปุ่นกังวลว่าจะกระทบกับภาคธุรกิจและการฟื้นตัวของเศรษฐกิจ ทำให้แผนปฏิรูปเศรษฐกิจ Abenomics ล้มเหลว เงินเยนแข็งค่าแล้วกว่า 12% ในปีนี้ ปิดตลาด 108.68 แข็งค่าต่ำกว่า 110 ครั้งแรกในรอบ 17 เดือน